กรมการค้าภายใน อนุมัติราคาบะหมี่กึ่งสำเร็จรูปปรับขึ้นไม่เกิน 1 บาทต่อซอง มีผลตั้งแต่วันพรุ่งนี้เป็นต้นไป
นายวัฒนศักดิ์ เสือเอี่ยม อธิบดีกรมการค้าภายใน เปิดเผยว่า ภายหลังการหารือกับบริษัทผู้ผลิตบะหมี่กึ่งสำเร็จรูป เกี่ยวกับการปรับราคาบะหมี่กึ่งสำเร็จรูป จากที่ขอให้ปรับขึ้นราคาจาก 6 บาทเป็น 8 บาท วันนี้ (24 สิงหาคม 2565) กรมการค้าภายในได้อนุมัติขึ้นราคาบะหมี่กึ่งสำเร็จรูป 3 ราย ได้แก่ มาม่า ยำยำ และไวไว ขึ้นราคาได้ไม่เกิน 1 บาท เฉพาะขนาดปกติ  ราคา 6 บาท มีผลตั้งแต่วันพรุ่งนี้ (25 สิงหาคม 2565) เป็นต้นไป เป็นปรับราคาบะหมี่กึ่งสำเร็จรูปในรอบ 15 ปี ซึ่งเกิดจากการแบกรับราคาต้นทุนการผลิต 3 อย่าง ได้แก่ ราคาวัตถุดิบ ราคาพลังงานและค่าแรง ที่มีแนวโน้มจะเพิ่มขึ้น ประกอบกับปัจจัยด้านภาวะสงครามระหว่างประเทศ และเงินเฟ้อที่เพิ่มขึ้นในปัจจุบัน การพิจารณาปรับขึ้นราคาสินค้านั้น ได้พิจารณาตามหลักวิน-วินโมเดล ให้ผู้ประกอบการสามารถดำเนินธุรกิจต่อไปได้และประชาชนไม่ต้องแบกรับค่าครองชีพที่สูงเกินไป อีกทั้งได้กำหนดเงื่อนไขเพิ่มเติม หากราคาวัตถุดิบมีการปรับลดลง ทางด้านผู้ผลิตต้องปรับราคาสินค้าบะหมี่กึ่งสำเร็จรูปลงเช่นกัน พร้อมยืนยันว่าจะไม่มีการลดขนาดและปริมาณสินค้า ด้านบริษัทผู้ผลิตบะหมี่กึ่งสำเร็จรูป 3 บริษัท กล่าวว่า การปรับราคาที่ทางผู้ประกอบการขอ 2 บาท แต่ด้านกรมการค้าภายในอนุมัติให้เพียง 1 บาทนั้น ยังไม่เป็นที่น่าพอใจ อย่างไรก็ตามสามารถทำให้ลดภาระการผลิตไปได้กว่า 18 เดือนที่ผ่านมา ขณะที่ บะหมี่กึ่งสำเร็จรูปยี่ห้ออื่นนั้น  จะต้องมีการพิจารณาอย่างละเอียดถึงต้นทุนการผลิตและจะแจ้งให้ทราบต่อไปหากมีการปรับขึ้นราคา